Nordjyllands Politi har nu undersøgt forholdene i Frederikshavn Svømmehal, efter en 11-årig dreng mistede livet i en drukneulykke i svømmehallen. - Der er intet, som tyder på, at der er noget galt i svømmehallen. Forholdene og sikkerheden er i orden, siger politikommissær Michael Elkjær, leder af Sagscenter Frederikshavn til netmediet Kanal Frederikshavn. Politiet er fortsat i gang med at belyse, hvad der skete fredag aften, men udelukker foreløbig, at der skulle være noget galt med sikkerheden i svømmehallen. Sådan skete ulykken Den 11-årige dreng var fredag aften sammen med sin klasse fra Bangsbostrand Skole i Frederikshavn Svømmehal, da ulykken skete. Drengen blev i kritisk tilstand kørt på Aalborg Universitetshospital, hvor han døde lørdag middag. - Der går alarmopkald klokken 19:38, og ikke mange minutter senere er paramedicinere fremme. Der bliver ydet førstehjælp på stedet af livreddere. Drengen bliver herefter kørt til Aalborg Universitetshospital. Alt tyder på, at retningslinjer og procedurer er blevet fulgt. Sådan lød det fra Frederikshavn Kommune i en pressemeddelelse umiddelbart efter ulykken. Mens den tragiske hændelse fandt sted, var der mange besøgende i svømmehallen. De blev efterfølgende tilbudt krisehjælp. Det samme gjorde eleverne i den 11-åriges klasse. Frederikshavn Svømmehal var lukket til og med søndag på grund af ulykken.

Opsummering:
Omstændighederne omkring fredagens ulykke, hvor en 11-årig dreng mistede livet i Frederikshavn Svømmehal er endnu uklare. Men allerede nu fastslår Nordjyllands Politi, at sikkerheden var i orden.